
	REPUBLIKA HRVATSKA

	KRAPINSKO - ZAGORSKA ŽUPANIJA

	OPĆINA KRAPINSKE TOPLICE

	OPĆINSKA NAČELNICA



KLASA: 601-01/26-01/32                                                          
URBROJ: 2140-18-02-26-1
Krapinske Toplice, 31.08.2026.

Na temelju članka 11. stavka 2. Zakona o pravu na pristup informacijama („Narodne novine“, broj 25/13 i 85/15) i članka 46. Statuta Općine Krapinske Toplice („Službeni glasnik Krapinsko-zagorske županije“, broj 16A/25), Općinska načelnica Općine Krapinske Toplice upućuje

JAVNI POZIV 
za savjetovanje sa zainteresiranom javnošću u postupku donošenja Odluke o kriterijima i mjerilima za financiranje djelatnosti predškolskog odgoja i obrazovanja
iz Proračuna Općine Krapinske Toplice

                                                                
    
Na temelju članka 48. stavka 4. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19, 57/22, 101/23, 22/26), a u skladu s Odlukom o utvrđivanju mjerila za osiguranje sredstava za zadovoljavanje javnih potreba u djelatnosti predškolskog odgoja („Službeni glasnik Krapinsko-zagorske županije“, broj 33/14), pristupa se donošenju nove Odluke o kriterijima i mjerilima za financiranje djelatnosti predškolskog odgoja i obrazovanja iz Proračuna Općine Krapinske Toplice, prvenstveno radi usklađivanja s izmjenama i dopunama Zakona o predškolskom odgoju i obrazovanju te drugim važećim propisima koji uređuju područje ranog i predškolskog odgoja i obrazovanja, kao i zbog potrebe zamjene važeće Odluke o mjerilima za financiranje predškolskog odgoja, koja je tijekom godina više puta mijenjana i dopunjavana, čime se ukazala potreba za donošenjem novog, cjelovitog i preglednijeg akta. Donošenjem nove Odluke istodobno se uređuju i usklađuju sva pitanja financiranja predškolskog odgoja i obrazovanja na području Općine u jedinstvenom aktu.
Predloženom Odlukom utvrđuju se mjerila za osiguranje sredstava za financiranje javnih potreba u djelatnosti predškolskog odgoja i obrazovanja na području Općine Krapinske Toplice, mjerila za sudjelovanje roditelja u ekonomskoj cijeni programa Dječjeg vrtića „Maslačak“ Krapinske Toplice, mjerila za sufinanciranje ekonomske cijene programa dječjih vrtića drugih osnivača te druga pitanja vezana uz financiranje predškolskog odgoja i obrazovanja na području Općine.
Odlukom se, između ostalog, uređuju izvori financiranja javnih potreba u djelatnosti predškolskog odgoja i obrazovanja, način utvrđivanja ekonomske cijene redovitog programa, visina sudjelovanja roditelja u ekonomskoj cijeni programa Dječjeg vrtića „Maslačak“ te prava na oslobađanje odnosno umanjenje sudjelovanja roditelja u ekonomskoj cijeni programa.
Posebno se uređuje mogućnost sufinanciranja programa dječjih vrtića drugih osnivača za djecu koja ispunjavaju propisane uvjete. Općina će, pod uvjetima utvrđenima Odlukom, sufinancirati ekonomsku cijenu programa u visini od 75 % utvrđene ekonomske cijene, a najviše do 75 % ekonomske cijene programa Dječjeg vrtića „Maslačak“. Pravo na navedeno sufinanciranje predviđeno je, među ostalim, u slučaju nedostatnosti kapaciteta Dječjeg vrtića „Maslačak“, kada se potreba za upisom pojavila nakon provedenog upisnog postupka zbog zaposlenja oba roditelja te u slučaju iznenadne bolesti roditelja koja zahtijeva dugotrajno liječenje.
Odlukom se također propisuju posebna prava i olakšice za roditelje, uključujući potpuno oslobađanje od sudjelovanja u ekonomskoj cijeni za određene kategorije korisnika te umanjenje sudjelovanja za djecu i obitelji koje ispunjavaju propisane kriterije. Predviđena je i mogućnost umanjenja sudjelovanja roditelja u ekonomskoj cijeni programa u slučaju opravdanog izostanka djeteta zbog bolesti i/ili oporavka nakon bolesti te zbog godišnjeg odmora roditelja.
Nadalje, Odlukom se uređuje financiranje programa za djecu s teškoćama u razvoju, troškova prijevoza djece s teškoćama u razvoju, programa predškole te postupak ostvarivanja prava na sufinanciranje, uključujući podnošenje zahtjeva, potrebnu dokumentaciju, odlučivanje o zahtjevu i obveze korisnika i dječjih vrtića.
Donošenjem nove Odluke nastoji se na cjelovit i transparentan način urediti sustav financiranja djelatnosti predškolskog odgoja i obrazovanja iz Proračuna Općine Krapinske Toplice, osigurati jasni i jednaki kriteriji za ostvarivanje prava korisnika te omogućiti učinkovitije planiranje i korištenje proračunskih sredstava namijenjenih predškolskom odgoju i obrazovanju.
Predloženom Odlukom istodobno se nastoji osigurati dostupnost usluga ranog i predškolskog odgoja i obrazovanja djeci s područja Općine, uključujući djecu koja zbog nedostatnosti kapaciteta matičnog dječjeg vrtića ostvaruju uslugu kod drugih osnivača, kao i pružiti dodatnu potporu obiteljima kroz propisane olakšice i druge oblike sufinanciranja.
Savjetovanje s javnošću provodi se radi omogućavanja sudjelovanja građana i zainteresiranih dionika u postupku donošenja Odluke, osiguravanja transparentnosti rada Općine te podizanja kvalitete konačnog dokumenta.
Ovim putem poziva se zainteresirana javnost – građani, obrtnici, trgovačka društva i druge pravne osobe te svi ostali zainteresirani da dostave svoje prijedloge i mišljenja na prijedlog Odluke o kriterijima i mjerilima za financiranje djelatnosti predškolskog odgoja i obrazovanja iz Proračuna Općine Krapinske Toplice. Svoje prijedloge i mišljenja možete dostaviti na popunjenom obrascu koji se daje u prilogu ovom Javnom pozivu i poslati na u njemu navedenu e-mail adresu.
Cilj provođenja savjetovanja s javnošću je upoznavanje javnosti s nacrtom prijedloga Odluke o kriterijima i mjerilima za financiranje djelatnosti predškolskog odgoja i obrazovanja iz Proračuna Općine Krapinske Toplice, a radi dobivanja mišljenja, primjedbi i prijedloga i eventualno prihvaćanja zakonitih i stručno utemeljenih mišljenja, primjedbi i prijedloga.
	Savjetovanje će trajati od 31.08.-30.09.2026.
Po završetku savjetovanja, svi pristigli doprinosi bit će razmotreni te prihvaćeni ili neprihvaćeni uz obrazloženja koja su sastavni dio Izvješća o savjetovanju s javnošću.
	Izvješće će biti objavljeno na mrežnim stranicama Općine Krapinske Toplice, www.krapinske-toplice.hr. 



 OPĆINSKA NAČELNICA

							   	         Gordana Jureković

